DA Den Europæiske Unions Tidende CE 65/159

(2004/C 65 E/175)

SKRIFTLIG FORESPØRGSEL E-2473/03

af Marie Isler Béguin (Verts/ALE), Charles Tannock (PPE-DE), Alima Boumediene-Thiery (Verts/ALE), Patsy Sörensen (Verts/ALE) og Miquel Mayol i Raynal (Verts/ALE) til Kommissionen

(24. juli 2003)

Om: Det udvidede EU's ydre grænseregioner

Den igangværende udvidelsesproces mod øst kommer om kort tid til at sætte nye grænser for den politiske, økonomiske og sociale enhed, som EU udgør, idet harmoniseringen, beskyttelsen og overgangs-støtten kommer til at omfatte de centraleuropæiske og baltiske kandidatlande.

Medlemsstaternes og derefter kandidatlandenes østlige grænseregioner, som er særligt følsomme over for den økonomiske udjævning i forbindelse med de forskellige trin i EU's udvidelsesproces, har forstået at nyde godt af de programmer og den støtte, som har til hensigt at foregribe og begrænse socioøkonomiske udsving og tilbageslag inden for disse regioner. De vestlige grænseregioner i europæiske stater, der grænser op til det udvidede EU, f.eks. Belarus, Moldova og Ukraine, er dybt afhængige af økonomien og handelen med deres adskillige handelspartnere ved de vestlige grænser. Disse tre østeuropæiske stater, som er en integrerende del af europæisk historie og identitet, og hvis tidligere regeringer — for Moldova og Belarus’ vedkommende — har udtrykt ønske om tiltrædelse af EU, hvilket stadig er ønsket for Ukraines regering, er direkte berørt af de følgevirkninger, som EU's udvidelsesproces vil få på alle planer.

Den 11. februar 2003 vedtog Europa-Parlamentet et udkast til betænkning af Pedro Marset Campos om forbindelserne mellem Den Europæiske Union og Belarus — hen imod et fremtidigt partnerskab, hvor Kommissionen anmodes om »med det formål at påse, at der ikke opstår nogen økonomisk og social kløft ved det udvidede EU's fremtidige østgrænse og at begrænse smugling og immigration, at forberede fællesskabsprogrammer og finansiel støtte for de vestlige egne i de nye nabolande i øst, Ukraine, Belarus og Moldova, af samme omfang, som der allerede er indført for de tilgrænsende kandidatlandes østlige egne«.

1. Hvilke programmer påtænker Kommissionen at indføre for at skabe balance mellem regionerne og støtte en ensartet social og økonomisk udvikling på begge sider af EU's nye grænse mod øst med henblik på at foregribe en splittelse mellem på den ene side de nye medlemsstater og på den anden Ukraine, Moldova og Belarus?

2. Hvilke forebyggende foranstaltninger påtænker Kommissionen at træffe med henblik på at bevare grænsehandelen ved den nye østlige grænse — en handel, som i Ukraine udgør en tredjedel af importen, brødføder 20 % af befolkningen og er direkte berørt af indførelsen af visumpligt den 1. juli 2004?

3. Kræver opretholdelse og fremme af den allerede eksisterende socioøkonomiske struktur mellem kandidatlandene og østeuropæiske partnere ikke efter Kommissionens opfattelse, at koordineringen mellem fællesskabsprogrammerne Phare og Tacis, samt Interreg og Phare-CBC optimeres og ombearbejdes?

Svar afgivet på Kommissionens vegne af Chris Patten

(17. september 2003)

1. Et samarbejde om at skabe et område med velstand og stabilitet, der deles med naboerne til den fremtidige udvidede Union, er et klart mål for EU, således som det fremgår af Kommissionens meddelelse »Det bredere europæiske naboskab« (1). I en opfølgende meddelelse »Bane vejen for et nyt instrument for nabolandene« (2) foreslår Kommissionen specifikt muligheden af at indføre et naboskabsinstrument, som kunne baseres på de erfaringer, der er gjort med hensyn til fremme af grænseoverskridende samarbejde inden for Phare-, Tacis- og Interreg-programmerne. Programmet kunne således fokusere på at garantere en velfungerende og sikker forvaltning af de fremtidige ydre grænser i Østeuropa og Middelhavsområdet, fremme en bæredygtig økonomisk og social udvikling af grænseregionerne og udbygge det regionale og tværnationale samarbejde. Eftersom et sådant instrument ikke kan oprettes straks, vil Kommissionen anvende en tofaset tilgang, således at man starter med naboskabsprogramkonceptet for perioden 2004-2006, der skal virke som fælles grænseoverskridende regionale samarbejdsprogrammer ved EU's ydre grænser til Belarus, Ukraine og Moldova (så vel som grænserne på Vestbalkan og i Middelhavet); disse programmer skal fokusere på ovennævnte områder.

2. Det udvidede EU's nabolande skulle udmærket være i stand til at drage fordel af at få direkte adgang til et fælles marked med 450 mio. mennesker. Det udvidede EU vil forblive en åben handelspartner med et enkelt regelsæt og ens administrative procedurer og én toldsats; efter udvidelsen vil toldbeskyttelsesniveauet generelt falde. Dette vil lette tredjelandsoperatørers aktiviteter i de nye medlemsstater. Forenklingen og standardiseringen af reglerne vil især gavne små og mellemstore virksomheder og individuelle operatører, som ofte er involveret i grænsehandel, og for hvem omkostningerne ved at overholde handelsprocedurer er proportionelt større. Endvidere forventes udvidelsen at skabe øget økonomisk vækst i de nye medlemsstater, hvilket vil øge importefterspørgslen. Dette vil især være til gavn for de nye medlemsstaters grænseregioner, der vil have gode forudsætninger for at drage fordel af den økonomiske vækst og dermed øge deres handel med disse voksende markeder. Grænsehandelen er et anliggende, der indgår i naboskabsprogrammerne; et af de vigtigste mål i programmet er at etablere effektive og sikre grænser, der imidlertid gør det muligt at lette grænsehandel og grænsepassage i et sådant omfang, at brugervenlig grænsetrafik i mindre omfang bliver mulig.

3. Kommissionen er for øjeblikket ved at behandle disse spørgsmål inden for rammerne af de nuværende finansielle perspektiver og den igangværende programmering for 2004-2006 gennem indførelse af naboskabsprogrammer. I de kommende måneder vil Kommissionen undersøge muligheden for at oprette et nyt naboskabsinstrument fra 2007, som skulle være i stand til at fungere på lige vilkår på begge sider af EU's ydre grænser.

(1) KOM(2003) 104 endelig.

(2) KOM(2003) 393 endelig.